
O Volapükaflens Löfik ! 


Pos prilul reinöfik. spelob. das mayui obinon mul solöfik e plitik. 


Flen obik in Laustralän, hiel Nei) Gillard. esedom obe nüdugi tidodema 
Volapüka fa hiel 7. Henry Harrison dätü mil jöltum jöldegjöl. keli ereidob ko nited 
mödik. Jenöfo. etradutob bali bagafas nüduga su pad kildeglul Sirkülapenäda. 


Cedü lautan, Volapük binon te pötöfik ad pagebön pro ted bevünetik. Cedü 
om. no mögoy gebön püki in musig e poed, bi binon tu neflekik. Kodü kazet su silab 
lätik vödas, ubinos nemögik ad liänön, samo. Nulälob, va ün yel mil jöltum jöldegjöl 
ek isteifülob ad liänön in Volapük. Jinos, das lautan u no ilogom liänemis somik. u 
votaflano ilogom somikis e piskanom dub ons. Fümiko, ereidob liänemis tumyela 
teldegid in Volapük. e rigikis. e petradutölis, kelis etuvob mu plitikis. Ba lautan 
icedom Volapüki balugiko äs koti ad fasilükòn tedi valasotik bevü nets vola. Ab 
lätikumo pük at päcedon ad binön medöm. dub kel literat netas votik püka difik 
äkanon pajuitön fa utans. kels no äsuemons pükis votik, sevabo : mens mödik. 


Tradut binon vo din skilik. Ven tradwtoy liänemis püka votik, mutoy 
zesüdiko votükön vödis anik püka rigik ad plöpön. At padunos fa tradutans valik ad 
getön ritmutis e rimodis zesüdikis. Ab ven tradutoy konotis, samo, püka votik, cedob, 
dasa) mutoy labön noli legudik püka rigik: ä) mutoy sökön fiediko vödemi rigik, e 
b) jenets soelik. in kels daloy votükön vödis, binons tefü notodots netapükik. kelas 
sinifs voto no fasiliko pusuemons fa netans votik. 


At binon säk vemo nitedik. Sevob. das anikans reidanas obsik u binons 
tradutans calik. u labons plaki in tef at. Püns kil löpik binons te ced obik. If ek vilon 


penön cedi(s) okik tefü skil tradutoda. tän kanobs ba dilodön noli obas ad gud 
komunik. 


Valikosi Gudikün Oles ed Olikanes 


adeh 














V:35:2000 


LÄRNOD KILDEGVELID - ZIGARISELIDÖP 
Bal selidöpas fa mans pabuükölas binon nendoto zigariselidöp, kela 
jonetatop lofon logoti, kel vüdon ad steifülön numi gretik zigarülas, zigaras u tabaka 
feiniko pekötöla. Kösöm smöka binon so valemik, das selidöps mödik, kels no binons 
voiko zigariselidöps, selons zigarülis, zigaris u tabaki plä canis patik oksik. 





Smökob nemödo, ab dafredükos obi ad logön distöfi kölas bokilas zigarülas e 
mäkis valik onsik. Zigars go sofiks jü go nämiks dabinons. Zigarüls binons 
pöpedikums ka zigars. Pip vogikon, ab no binon so pöpedik äsä zigarüls. Bevü 
zigars gudikün tuvoy elis di <Habana> ed elis di <Corona>, ab i ans dabinons, kels 
binons mu nejeriks e semikna saäbasmekiks. Bevü zigarüls tuvoy mäkis se foginän, 
pato se Lamerikän, kels binons feiniks ab mu jeriks. Pösods anik it buükons ad 
mekön zigarülis oksik. 


In zigariselidöps i paselons zigarüliärs u boküls pro zigarüls e sakils pro 
tabak feiniko pekötöl. I kanoy remön us lümätis e zigarifilidömis. Plä ats paselons 
pipils pro zigarüls e zigars, do nemödikans gebons onis. 


LÄRNOD KILDEGJÖLID - REM ZIGARÜLAS 
Deli gudik ! Viloböv remön zigarülis anik ! 
Mäki kinik desirol - li ? Se foginän u se lomăn - li ? 
Labols - li zigarülis Lamerikänik ko mäks valik ? 
Tio valikis. 
E suäms - li ? 
Frädons mu mödikumo ka telot suäma votikas. 
Gudö! Osteifülob ad spälön. Logobsös bali mäkas feinikün lomäna ! . . . Lio suäm 
utas in päkil lovatik binon - li ? 
Binons gudiküns. . . Liomödotikis vilol - li labön ? 
Givolös obe bokilis fol etas ! Spelob vo, das no oflamatükons - la gugi obik. 
No vipol - li tabaki feiniko pekötöli ? 
Nö ! o söl ! No pipob ed ob it no mekob zigarülis obik. 
Desirol - li nog bosi ? 
Givolös obe bokilis kil väkalümätas ! . . . Labol - li ba stonili pro filidöm obik ? 
Si! klülikö ! Ed i filidöm - li mu nejeriki ? 
Givolös obe stonilis tel, nosi mödikum ! Kisi debob - li ole ? 
Kalkulobös seimna ! Bokils fol zigarülas, bokils kil väkalümätas, atos binon : 
pesods tel pesodazims foldeglul. 
Is labol bankazöti pesodas deg. 
Ekö ! gegetol as ret pesodis vel pesodazimis luldeglul . . . 
Danö ! 








V:36:2000 


PLIN _SMALIK 
FA ANTOINE DE SAINT-EXUPÉRY 





Tü del lulid, ai danü jip, klän at lifa de plin smalik päsävilupon obi. 
Äsäkom obi, nen stüb, nen nüdug, äs fluk säkäda lunüpo in seil pemeditöl : 


"Jip, if fidon bimülis, i fidon - li floris ?" 
"Jip fidon valikosi, keli tuvon." 


"Igo floris, kels dalabons spini: 





"Si, igo floris, kels dalabons spinis." 

"Nu, spins. Ķin binon - li disein onas ?" 

No äsevob osi. Ün tim et, ästeifülob ad säskrubön skrubi mufükiana obik. 
Äbinob vemo kälöfik, bi mufükianadäm äprimon ad jinön vemo fefik obe e drinavat, 
keli äfegebon, ädredükon obe badikünosi. 


"Spins, kin binon - li disein onas ?" 


Plin smalik neai äklemom säki, ven isäkom oni. Äskänob dub skrub oba ed 
ägespikob seimosi : 


"Spins no dalabons diseini. Binons badöf verik tefü flors !" 
"or" 
Ab pos seil ägespikom obe ko sot biedälama : 


"No kredob oli ! Flors binons fibiks. Binons balugäliks. Lesions dönu odis 
mögiküno. Cedons, das binons jeikiks ko spins okas . . . 


No ägespikob nosi. Ün timül et äsagob obe: 


"If skrub at otadunon nog, olivükob oni me flap bal föga." Plin smalik 
äropom dönu tikodis obik : 


"E cedol, ol, das flors . . . " 


"Ab no ! Noö !! No cedob nosi." Egespikob seimosi. "Ob jäfob me dins 
fefik !" 


Älogob obi bluviko. 
"Me dins fefik - li ?" 


Älogom obi, ko fög in nams oba e doats oba blägiks me leül miotik, blegiköli 
love din, kel äjinon ome so nejönik. 


"Spikol äs daülans !" 

Et äjemükos obi boso. Ab, nen pid, äläükom : 

"Kofudükol valikosi . . . pemükol valikosi !" 

Äbinom verätiko mu skänik. Älemufükom in vien heremi vemo goldik : 

"Sevob planeti kiöp dabinom söl karmisinik seimik. Neai äsmeilom flori. 
Neai älogom steli. Neai älöfom eki. Ädunom neai votikosi, ka kobonumön. E du del 
lölik dönuom äs ol : <Binob man fefik ! Binob man fefik !> ed etos svelükos omi 
me pleid. Ab utan no binon man, binon garid." 

“Kios - li ?" 

"Garid !" 

Plin smalik äbinom anu paelik me zun. 

"Bü balions yelas flors mekons spinis. Bü balions yelas jips fidons igo floris. 
E no binos fefik ad sukön kodi, kikodo jäfikons - li so vemo ad mekön spinis, kels no 
labons diseini ? No binos veütik milit jipas e floras - li ? No binos fefikum e 
veütikum ka kobonums söla redik bigik - li ? Ed if sevob, ob it, flori balik vola, kel 


dabinon neseimo, pla in planet obik, e keli jip smalik kanon distukön me flap bal, äs 
ctos, ün göd seimik, nen suemön utosi, kelosi dunon, no binos leno veütik !" 





Äredikom, tän äfövom : 


"If ek löfon flori, kel dabinon teiko äs samäd bevü bilions e bilions stelas, 
saidos ad binön fredik ven logon onis. Sagon : "Flor obik binon us seimo . . . Ab if 








jip fidon flori, binos pro on äsif, stübiko, stels valik pakvänons ! Ed atos no 
binos leno veütik !" 


No äkanom fövön. Äsplodülom stübiko ini sloks. Neit ifalon. Idopladob 
stumis oba. Ya äkofob fögi obik, leskrubi obik, soafi e deadi. Su stel semik, sevabo 
su planet semik, sevabo su planet obik, Tal, ädabinom plin smalik, kel ämutom 
petrodön ! 

Äsumob omi ini brads obik. Äklädob omi. Äsagob ome 

"Flor, keli löfol no binon in riskäd . ..  Odäsinob lemudiäri jipe olik . . . 
Odäsinob harnadi pro flor olik . . . Ob..." Vo no äsevob utosi, kelosi ämutob 
sagön. Äsenob obi vemo neskiliki. No äsevob vio rivön omi, lü top kelik gekobikön 
koom... län drenas binon so müsterik. 


000000000000 


P LIK 
keli etuvom Jean-Marie Ries 


Löf binon SI ! 
Nek kanon flapön musakis valik. 
Söt balid löfa binon : dalilön. 
Vol, in kel pardoy nosi, binon höl. 
I spid gretikün no brefükumon vegi. 
Suvo nestedöfaveg binon veg gudikum. 
Bevü bleinans ballogan binon reg. 
Tak binon jerikünos, kelosi nutimo kanoy remön. 
Spetolöd nosi ! Lifolöd lekoteniko de süpäds. 


Mikeb binon volut nata ta reiganef gadanas ! 


V:38:2000 E 
TÄV MAGIFIK IN MÄXIKÄN 
Fa Jean - Claude Caraco 


Täv obsik in Mäxikän äbinon vemo nitedik. Eflitobs primo de zif 
<Paris> lü zif <Houston>, e poso de zif <Houston> lü zif <México>. 
Evisitobs topis vönotavik lul: <Teotihuacan>, <Monte Alaban>, 
<Palenque>, <Uxmal> e <Chichén Itzá>. 


<Teotihuacan> sinifon in pük laztekik : <top kö gods pemotons>. Us 
kanoy logön piramidis gretik sola e muna, ed i temi goda <Quetzalcoatl> 
(= <Plümasnek> in pük laztekik), kel binon balan godas lestimikün. 


In <Chichén Itzá> kanoy logön piramidi goda <Kukulkan>, kel binon 
piramid jönikün in Mäxikän. Piramid at labon tridis 91, bi 4 x 91 trids = 
trids 364, e sömit onik magon tridi 365-id. Klu dabinons trids somödik äs dels 
in yel bal. 


<Kukulkan> binon men mayadik goda <Quetzacoatl>. Vöds bofik 
<kan> in pük mayadik, e <coatl> in pük laztekik sinifons <snek>. God 
<Quetzacoatl> sümbolom balami sila (böd e plüms) ko tal (snek), ü balami 
lana ko stöf. 


In zif <México> evisitobs musedi netik jenava e menava, kel binon 
vemo vidik e liegik tefü kuliv bükolumbik. Id in zif <México> evisitobs kanädis 
zifadila <Xochimilco> fidölo su nafil. In pük laztekik <Xochimilco> sinifon 
<Florasidöp>, e pronoy nemi at <Jocimilko>. 


In Mäxikän länods binons vemo distöfiks e jöniks, ko belem, däsärt, 
vatafal, fots vütropik, sabajol. In tops semik kaktuds binons gianiks. Elogobs 
volkani <Popocatépetl> (= Smokabel), se kel smok süikon. 


In tat <Chiapas> lifons meropalindiyans mödik, kels spikons püki 
mayadik, e kels binons vemo pöfiks. Reiganef cedon onis äs donamäxikäns. 
Kodü atos lindiyans ävolutikons ün yel 1994, e siso dabinons soldats mödik in 
tat <Chiapas> ad kontrolön menis. 


Mäxikänans fidons ti alfidedo supili, poso risati ko härbat e gokil, e 
fino fluki. 


V:39:2000 


BINÖN U NO BINÖN 
(Setrat se Nüdug Tidodema Volapüka fa hiel I Henry Harrison dätü 1888 


Too, zesüdos ad nunedön reidani ta tuükams semik, neläbiko 
pedasumöls fa slopans tuzilik Volapüka, ed igo fa datuval püka it, e kel 
kanos te dämükön kodi pedesinöl ad pafödön. Panunobs, das Volapük 
ovedon pük balik vola, e das literat bevünetik Volapükik odabinon, e das 
poed, musig e natav olabons lautanis Volapüka nelivätikis lönikis. At binon 
pöl, kel suvo kodon, das Volapük pasmilöfon fa utans, kels sevons nosi dö 
nat jenöfik ota. 


Püks elas Shakespeare, Dante, Voltaire, Goethe, Cervantes e 
Gogol neai poplaädons fa Volapük. Buks anik natava mögons ün del seimik 
potradutön ini Volapük pro geb utanas, kels nesevons pükis Yuropik, ab 
lautan u datuval nonik neai odabükon in Volapük. 


Loged viföfik lafaba e vödas püka ojonetükon, das lölo nepötöfon 
musige. Tefü poed, prinsips tel veütik Volapüka ai oneletons eki, kel 
dalabon lili e tikäli komunik ad steifülön ad liänön me on; prinsips tel et 
binons, balido, das kazet falon ai sui silab lätik vöda; telido, das stuk 
sevärik ed ai tikavik paflagedon fa gramat. If pün at lätik no äbinon so, 
tän pük suno uvedon sümäd Deutäna-, Fransäna- u Linglänapük, äs ömögos 
jenet. 


Ad nefölön leodi verätik vödas, e ad gebön kazetis vilädik, äs 
dunons, ed äs mutons dunön osi utans, kels liänons in Volapük, binos 
balugiko datuvön püki votik e mifomön uti fa Pädan Schleyer pedatuvöli. 


Dabinon, ye, fom bal poedik, kel binon mögik in Volapük, sevabo : 
blankliänem, pro kel güfleks ta noms Volapüka kanons pavitön, e, mu pato, 
pro kel kazets- verätik kanons ai pakipedön, bi el jambus binon 
fom natik e suvik in Volapük. 


EA EA EA ZA ZA ZA ZA EA ZA ZA ZA ZA EA ZA TA EA AEA 





SMILOLSÖD ...... 
Ko flen obsik Jean-Marie Ries 


IN _KONSÄRT 


"Man usik . . . no - li binom hiel <Ludwig van Beethoven>?" 
"Ab hiel <Beethoven> binom deadik sis yels teltum . . . . " 
"Kiojeikik ! Anu emufom !!!" 


MEDIN TA FIF 


jiel <Monika>, bäldotü yels mäl, äsagof pötekane : "Mot obik 
ekoldätikof e vilof, das remob ofe medi ta fif. Eglömob nemi 
medina, ab nolob, das medin ninädon elis <acidum 
acetylsalicylicum>, <calcii carbonas>, <methylhydroxypropy| 
cellulosum> e <magnesii stearas>." 


MUSAK IN SUP 


"O bötan, in sup obik svimon musak !" 
"Pid kion ! If elaboröv musakis kil in sup orik, egaenoröv tävi lü 
Stralop." 


IN_SIRKUD 


"O Fatül ! Gololös ko ob lü sirkud ! Flens obik sagons, das us 
kanoy logön magivanis, hestanis, jevodis ... " 

"Kionaŭtik !" 

"E logoy klaunanis, leefadis, lepis, snekis . . . ! 

"Vemo naüŭtik !" 

"Ab flens obik sagons, das us monitof vom nüdik su bäk tigrida !!! " 
"Kionitedik ! Odelo ogolobs lü sirkud. Vilob logön tigridi at !" 


SU FERODS 


Brietikans tel kripoms su ferods. 
"Godö ! Xänöm at neai finikon." 
"Suno ogudikumos. Usao kömon veigöm - ba okesumoy obis !" 


